ส่วนที่ 3

ฐานะการเงินและผลการดำเนินงาน

13. ข้อมูลทางการเงินที่สำคัญ

ประกอบด้วย งบการเงินที่ผ่านการตรวจสอบจากผู้สอบบัญชีรับอนุญาต
และอัตราส่วนทางการเงินที่สำคัญของบริษัทฯ และบริษัทย่อยดังนี้

13.1 สรุปรายงานการสอบบัญชี ในระยะ 3 ปีที่ผ่านมาเป็นแบบไม่มีเงื่อนไข
ปรากฏตามเอกสารแนบหมายเลข 5.2

13.2 ข้อมูลสรุปงบการเงินรวมของบริษัทฯ และบริษัทย่อย เปรียบเทียบ 3 ปีที่ผ่านมา
ปรากฏตามเอกสารแนบหมายเลข 5.3 , 5.4, 5.5 และ 5.6

13.3 อัตราส่วนทางการเงินที่สำคัญ
ซึ่งสะท้อนถึงฐานะการเงินและผลการดำเนินงานในธุรกิจหลักของบริษัทฯ และบริษัทย่อย
เปรียบเทียบ 3 ปีที่ผ่านมา ปรากฏตามเอกสารแนบหมายเลข 5.7

14. การวิเคราะห์และคำอธิบายของฝ่ายจัดการ (Management Discussion and Analysis)

ในระหว่างปี 2557 สภาวะทางเศรษฐกิจ สังคม และการเมืองของประเทศไทย
อยู่ในช่วงการปฏิรูป และมีความหวังไปในทางที่ดีขึ้น
ซึ่งมีบางอุตสาหกรรมหรือบางประเภทของธุรกิจได้รับผลกระทบจากสภาวะการณ์นี้
บางประเภทธุรกิจของบริษัทฯ ซึ่งลงทุนอยู่ก็ได้รับผลกระทบจากการณ์นี้เช่นกัน
เช่นธุรกิจผลิตชิ้นส่วนรถยนต์ ธุรกิจการค้าคอมพิวเตอร์ เป็นต้น แต่ด้วยนโยบายการลงทุนของบริษัทฯ
แบ่งเป็นทั้ง ในประเทศและต่างประเทศ อีกทั้งมีหลายธุรกิจ จึงกระจายความเสี่ยง
และปรับสมดุลระหว่างกัน กล่าวคือ ในปีที่ผ่านมา
ธุรกิจผลิตกระแสไฟฟ้าในประเทศสาธารณรัฐประชาชนจีนที่บริษัทฯ ลงทุนอยู่ มีผลการดำเนินงานดีขึ้น
เป็นต้น

ในรอบปี 2558
การประกอบธุรกิจโดยรวมยังคงได้รับผลกระทบจากสภาวะเศรษฐกิจถดถอยต่อเนื่องจากปี 2557
ภาคการส่งออกไม่ขยายตัวตามที่คาดไว้ อุปสงค์ในประเทศไม่เพิ่มเท่าที่ควร
จนกระทั่งปลายปีภาครัฐใช้นโยบายการคลังด้านภาษีกระตุ้นให้มีการบริโภคเพิ่มขึ้น ด้วยเหตุดังกล่าว
ธุรกิจในกลุ่มของบริษัทฯ บางประเภทได้รับผลกระทบ เช่น ธุรกิจผลิตชิ้นส่วนรถยนต์
ธุรกิจคอมพิวเตอร์ เป็นต้น อย่างไรก็ตาม มีธุรกิจบางประเภทที่บริษัทฯ ไปลงทุน
มีผลการดำเนินงานดีขึ้น เช่น ธุรกิจพลังงานในประเทศสาธารณรัฐประชาชนจีน
และธุรกิจใหม่ที่เริ่มลงทุนในกลางปี 2557 คือ ธุรกิจโรงแรม ซึ่งมีผลประกอบการปี 2558
เต็มปีแล้ว
จึงมีการปรับสมดุลความเสี่ยงด้านการลงทุนระหว่างกันอันสืบเนื่องจากนโยบายการลงทุนที่มีหลากหลายธุรกิจ

14.1 ภาพรวมผลการดำเนินงานและปัจจัยที่ทำให้มีการเปลี่ยนแปลงที่สำคัญ

ในรอบปี 2558 ผลการดำเนินงานตามงบการเงินเฉพาะกิจการของบริษัทฯ
ซึ่งคำนวณตามวิธีราคาทุน มีกำไรสุทธิ 574.22 ล้านบาท ลดลง 631.58 ล้านบาท
หรือลดลงร้อยละ 52.38 เมื่อเทียบกับปี 2557 สาเหตุหลักเนื่องจากปี 2557 บริษัทฯ
ได้รับเงินปันผลจากบริษัทย่อยที่ต่างประเทศ 2 บริษัท ซึ่งจ่ายกำไรสะสมส่วนใหญ่มายังบริษัทฯ คือ
Saha-Union International Ltd. ที่ฮ่องกง และ Saha-Union Investment (China)
Co., Ltd. จ่ายเงินปันผลมาจำนวน 251.66 ล้านบาท และ 310.98 ล้านบาท ตามลำดับ รวม
562.64 ล้านบาท
ซึ่งเกิดจากการจัดโครงสร้างทางการเงินของบริษัทในกลุ่มให้เกิดประสิทธิผลสูงสุด โดยเกิดขึ้นในปี
2557 เท่านั้น แต่ในปี 2558 ไม่มีรายการดังกล่าว ประกอบกับอีกหนึ่งรายการที่เกิดในปี 2558
ที่รับรู้ขาดทุนจากการด้อยค่าของเงินลงทุนในธุรกิจโรงไฟฟ้าที่มณฑลยูนนาน
ซึ่งขาดทุนต่อเนื่องมาตลอดหลายปี และมีปัญหาด้านสภาพคล่องทางการเงิน บริษัทฯ
จึงบันทึกการด้อยค่าเงินลงทุนดังกล่าว ทำให้มีค่าใช้จ่ายด้านนี้มากกว่าปี 2557 จำนวน 87.4
ล้านบาท

ผลกำไรสุทธิตามงบการเงินเฉพาะกิจการ คำนวณโดยใช้วิธีราคาทุนจะไม่เท่ากับในงบการเงินรวม

ภาพรวมผลการดำเนินงานตามงบการเงินรวม ซึ่งคำนวณโดยวิธีส่วนได้เสียปี 2558
มีกำไรสุทธิส่วนที่เป็นของผู้ถือหุ้นของบริษัทฯ จำนวน 917.26 ล้านบาท ลดลง 85.99 ล้านบาท
หรือร้อยละ 8.57 เมื่อเทียบกับปี 2557 ซึ่งมีจำนวน 1,003.25 ล้านบาท
สาเหตุหลักของการเปลี่ยนแปลงผลการดำเนินงานดังกล่าว เกิดจากปัจจัยและเหตุการณ์สำคัญ ดังนี้

14.1.1 การเปลี่ยนแปลงจากตลาดเงิน

ในรอบปี 2558 อัตราดอกเบี้ยในตลาดเงิน ด้านเงินฝาก มีอัตราลดต่ำกว่ารอบปี 2557
เฉลี่ยประมาณร้อยละ 0.50 ดังนั้น
ผลตอบแทนจากสภาพคล่องส่วนเกินของบริษัทในกลุ่มบางบริษัทจึงได้รับน้อยลง

14.1.2 ทิศทางแนวโน้มจากตลาดทุน

ในรอบปี 2558 สภาวะการลงทุนในตลาดทุนไม่เอื้ออำนวยต่อผู้ลงทุน
เนื่องจากทิศทางดัชนีราคาหลักทรัพย์ของตลาดทุนทั่วโลกลดลงต่อเนื่อง โดยเฉพาะช่วงสิ้นปี 2558
ราคาตลาดของหลักทรัพย์ลดลงมาก ตามมาตรฐานการบัญชี บริษัทฯ
ต้องรับรู้ส่วนต่างระหว่างราคาตลาด ณ วันสิ้นงวดกับราคาทุน สำหรับเงินลงทุนเพื่อค้า
ส่วนที่ต่ำกว่าของราคาตลาดดังกล่าวทางบัญชีต้องรับรู้เป็นค่าใช้จ่ายรายการขาดทุนที่ยังไม่เกิดขึ้นจริงจากการปรับมูลค่าของเงินลงทุนเพื่อค้า

14.1.3 ทิศทาง แนวโน้ม สภาวะเศรษฐกิจ

สภาวะเศรษฐกิจในรอบปี 2558 ของประเทศไทยยังคงชะลอตัว อยู่ในภาวะถดถอย
อัตราการขยายตัวเติบโตทางเศรษฐกิจชะลอตัว การใช้จ่ายภาครัฐและเอกชนยังคงฝืดเคือง
ทำให้มีผลกระทบต่อบางประเภทธุรกิจของบริษัทในกลุ่ม เช่น ธุรกิจผลิตชิ้นส่วนรถยนต์ ธุรกิจยางยืด
ธุรกิจคอมพิวเตอร์ ที่มียอดขายลดลงเมื่อเทียบกับภาวะปกติ

14.2 ผลการดำเนินงานและความสามารถในการทำกำไร

14.2.1 รายได้จากการขายและบริการ

ในปี 2558 บริษัทฯ มีรายได้จากการขายและบริการเท่ากับ 10,117.59 ล้านบาท โดยรวมเพิ่มขึ้น
431.75 ล้านบาท เมื่อเทียบกับปี 2557 ซึ่งมีจำนวน 9,685.84 ล้านบาท
สาเหตุหลักมาจากกลุ่มธุรกิจ พลาสติก ยาง และโลหะ
ซึ่งมียอดขายที่เพิ่มขึ้นจากสินค้ากระติกน้ำสุญญากาศ ตามแผนการขยายกำลังการผลิต
ในส่วนของธุรกิจโรงแรมปี 2558 มีรายได้เต็มปีถ้าเทียบกับปี 2557
ที่มีผลการดำเนินงานตั้งแต่วันเริ่มซื้อธุรกิจเมื่อมิถุนายน 2557 จึงมีรายได้เทียบกันแล้วเพิ่มขึ้น 281
ล้านบาท นอกจากนี้
มีรายได้จากการขายของธุรกิจพลังงานในประเทศสาธารณรัฐประชาชนจีนเพิ่มขึ้น 281 ล้านบาท
เนื่องจากโรงงานมีการเปลี่ยนเครื่องจักร อุปกรณ์ที่ใช้เทคโนโลยีใหม่ขึ้น
จึงผลิตกระแสไฟฟ้าได้เพิ่มขึ้นตามอุปสงค์ที่มีเพิ่มในเมืองเจียซ่าน
ส่วนงานของธุรกิจอื่นมีรายได้จากการขายลดลง ซึ่งได้รับผลกระทบจากสภาวะเศรษฐกิจถดถอยในปี
2558

14.2.2 รายได้อื่น

ในปี 2558 บริษัทฯ และบริษัทย่อย มีรายได้ประเภทอื่นที่ไม่ใช่รายได้จากการขายและบริการข้างต้น
ซึ่งส่วนใหญ่มาจากธุรกรรมการลงทุน รวม 701 ล้านบาท และมีรายการพิเศษอีก 125.42 ล้านบาท
รวมรายได้อื่น 826.42 ล้านบาท เพิ่มขึ้น 75.84 ล้านบาท หรือเพิ่มขึ้นร้อยละ 0.36
ขององค์ประกอบของรายได้รวม เมื่อเทียบกับปี 2557 ซึ่งมีจำนวน 750.58 ล้านบาท
สาเหตุหลักที่ทำให้เกิดการเปลี่ยนแปลงประกอบด้วย

(1) รายได้เงินปันผลรับเพิ่มขึ้น 33.95 ล้านบาท
    ซึ่งมาจากผลตอบแทนจากเงินลงทุนในธุรกิจนอกเครือและหลักทรัพย์ในความต้องการของตลาดปี
    2558 บริษัทฯ ได้รับผลตอบแทนจากธุรกิจพลังงานเพิ่มขึ้นประมาณ 30 ล้านบาท

(2) รายการกำไรจากการจำหน่ายเงินลงทุนลดลง 79.28 ล้านบาท
    ซึ่งมาจากผลกระทบจากทิศทางแนวโน้มของตลาดทุนต่างประเทศที่ราคาตลาดของหลักทรัพย์ในตลาดรองลดต่ำลงตลอดปี
    2558 บริษัทย่อยในต่างประเทศเคยได้รับกำไรนี้ในปีที่ผ่านมาประมาณ 100 ล้านบาท แต่ปี
    2558 ได้รับเพียง 14 ล้านบาท โอกาสของรายได้ส่วนเพิ่มจากการนี้จึงลดลง

(3) รายการดอกเบี้ยรับของปี 2558 ลดลงจากปีที่ผ่านมาจำนวน 29.2 ล้านบาท หรือลดลงร้อยละ
    0.29 ขององค์ประกอบเมื่อเทียบกับรายได้รวม
    สืบเนื่องจากผลตอบแทนที่ได้รับจากการบริหารเงินสภาพคล่องส่วนเกินได้รับดอกเบี้ยลดลงตามอัตราดอกเบี้ยในตลาดเงินที่ลดลง
    ถัวเฉลี่ยประมาณร้อยละ 0.05 ต่อปีจากปีที่ผ่านมา

(4) บริษัทฯ มีกำไรจากอัตราแลกเปลี่ยนเพิ่มขึ้น 22.4 ล้านบาท
    เนื่องจากอัตราแลกเปลี่ยนสกุลเงินบาทเมื่อเทียบกับสกุลดอลล่าร์สหรัฐมีค่าอ่อนตัวลงจากปีที่ผ่านมา
    รายการขายสินค้าในส่วนที่ขายส่งออกนั้น อัตราแลกเปลี่ยน ณ
    ขณะที่ได้รับชำระค่าสินค้าบริษัทได้แปลงค่าเงินเป็นเงินบาทได้จำนวนมากกว่าอัตราแลกเปลี่ยน
    ณ วันที่ทำรายการขายส่งออก

(5) ในปี 2558
    มีรายการเพิ่มจากปกติซึ่งสืบเนื่องจากเหตุการณ์เกิดอัคคีภัยที่อาคารโรงงานบางส่วน
    ที่ผลิตกระติกน้ำสเตนเลสระบบสุญญากาศ เขตบางชัน บริษัทฯ
    มีการเรียกค่าสินไหมทดแทนจากบริษัทประกันภัย ตั้งแต่หลังเกิดเหตุประมาณกลางปี 2557
    และผ่านกระบวนการตามขั้นตอนต่างๆ
    กระทั่งได้รับเงินชดเชยความเสียหายจากเหตุการณ์ดังกล่าวในไตรมาสที่ 1 ของปี 2558
    เป็นจำนวนเงิน 125 ล้านบาท จึงบันทึกเป็นรายได้ที่เพิ่มขึ้นทั้งจำนวนในปี 2558
    เนื่องจากจำนวนเงินค่าเสียหาย บริษัทฯ ได้บันทึกรับรู้ค่าใช้จ่ายรวม 48 ล้านบาท ในปี 2557
    แล้ว

ในส่วนองค์ประกอบอื่นของรายได้อื่น ๆ มีการเปลี่ยนแปลงอย่างไม่มีนัยสำคัญ

14.2.3 ต้นทุนและค่าใช้จ่ายในการขายและบริหาร

ในปี 2558 บริษัทฯ และบริษัทย่อย มีต้นทุนขายและบริการจำนวน 8,715.38 ล้านบาท เพิ่มขึ้น
248.98 ล้านบาท เมื่อเทียบกับปี 2557 ซึ่งมีจำนวน 8,466.39 ล้านบาท
จำนวนต้นทุนขายที่เพิ่มขึ้น มีสาเหตุสอดคล้องกับรายได้จากการขายที่เพิ่มขึ้นถึง 431.75 ล้านบาท
ซึ่งอัตราการเพิ่มขึ้นของต้นทุนขายมีน้อยกว่ารายได้จากการขาย กล่าวคือ ปี 2557
อัตราต้นทุนขายต่อยอดขายเท่ากับร้อยละ 87.41 แต่ในปี 2558 อยู่ที่ร้อยละ 86.41 ของยอดขาย
แสดงถึงควบคุมต้นทุนได้ดีขึ้น ธุรกิจที่ต้นทุนขายเพิ่มตามยอดขายที่เพิ่ม มาจากส่วนงานพลาสติก ยาง
และโลหะ สินค้ากระติกน้ำสเตนเลสสุญญากาศที่ขยายกำลังการผลิต และธุรกิจพลังงาน
ผลิตกระแสไฟฟ้าที่เมืองเจียซ่าน ประเทศสาธารณรัฐประชาชนจีน ซึ่งเปลี่ยนอุปกรณ์
เครื่องจักรโดยใช้เทคโนโลยีใหม่ มีผลให้ผลผลิตเพิ่มขึ้น ขายได้มากขึ้น
นอกจากนี้ยังมาจากธุรกิจโรงแรม ซึ่งมีผลประกอบการเต็มปีในปี 2558
เพิ่มขึ้นจากปีที่ผ่านมาซึ่งมีผลการดำเนินธุรกิจเพียงประมาณครึ่งปีเท่านั้น เมื่อเปรียบเทียบกัน
ทั้งต้นทุนขายและยอดขายจึงมีจำนวนเงินเพิ่มขึ้น แต่สัดส่วนอัตราต้นทุนขายต่อยอดขายมีจำนวนลดลง
ปี 2558 ธุรกิจสิ่งทอ สามารถควบคุมต้นทุนได้ดีกว่าเดิม แม้มียอดขายลดลงแต่ต้นทุนขายที่ลดลง
มีจำนวนเงินมากกว่ายอดขายที่ลดลง ทำให้มีกำไรจากส่วนงานนี้ดีขึ้น

ค่าใช้จ่ายในการขาย ในปี 2558 มีจำนวน 274.43 ล้านบาท ลดลง 3.53 ล้านบาท หรือร้อยละ
0.16 ขององค์ประกอบซึ่งคิดจากรายได้จากการขาย เมื่อเทียบกับปี 2557
ซึ่งมีค่าใช้จ่ายในการขาย จำนวน 277.96 ล้านบาท
แสดงถึงประสิทธิภาพในการควบคุมค่าใช้จ่ายดีขึ้น
เนื่องจากในภาพรวมยอดขายเพิ่มแต่ค่าใช้จ่ายในการขายลดลง

ค่าใช้จ่ายในการบริหาร

ในปี 2558 มีค่าใช้จ่ายในการบริหาร 734.72 ล้านบาท เพิ่มขึ้น 53.97 ล้านบาท หรือ ร้อยละ
0.19 ขององค์ประกอบสัดส่วนของรายได้รวม เมื่อเทียบกับปี 2557
ซึ่งมีค่าใช้จ่ายในการบริหารรวม 680.75 ล้านบาท
สาเหตุหลักมาจากธุรกิจพลังงานโรงงานผลิตกระแสไฟฟ้าที่เมือง Jiashan
ประเทศสาธารณรัฐประชาชนจีน มีค่าใช้จ่ายบริหารเพิ่มขึ้น 12 ล้านบาท แปรผันตามรายได้ที่เพิ่มขึ้น
และธุรกิจโรงแรมที่ปีนี้มีผลการดำเนินงานเต็มปี เมื่อรายได้เพิ่ม
ค่าใช้จ่ายในการบริหารประเภทค่าธรรมเนียมการบริหารงานทางวิชาชีพ ค่าใช้จ่ายเกี่ยวกับพนักงาน
และค่าใช้จ่ายอื่นที่เพิ่มขึ้น รวมประมาณ 39 ล้านบาท

นอกจากค่าใช้จ่ายในการบริหารแล้ว มีรายการที่มีนัยสำคัญที่เปลี่ยนแปลงคือ
รายการขาดทุนที่ยังไม่เกิดขึ้นจริงจากการปรับมูลค่าของเงินลงทุนเพื่อค้า ปี 2558 ขาดทุนฯ จำนวน
87.42 ล้านบาท แต่ปี 2557 มีกำไรจากรายการนี้ 28.97 ล้านบาท ทำให้ปี 2558
ต้องรับรู้ความแตกต่างที่เป็นผลทำให้รายได้ลดลง 116.40 ล้านบาท
สืบเนื่องจากความผันผวนของตลาดทุน ปี 2558
ราคาหลักทรัพย์ในตลาดรองลดต่ำลงมากเมื่อเทียบกับปี 2557 ตามมาตรฐานการบัญชี
กิจการต้องปรับมูลค่าหลักทรัพย์ในความต้องการของตลาด ณ
วันสิ้นงวดให้เท่ากับราคาตลาดของหลักทรัพย์ ณ วันดังกล่าว และรับรู้ส่วนต่างนั้นๆ
เป็นกำไรหรือขาดทุนที่ยังไม่เกิดขึ้นจริง รวมในงบกำไรขาดทุน
รายการนี้เป็นหลักทรัพย์ของบริษัทย่อยในต่างประเทศ

14.2.4 ความสามารถในการทำกำไร

กำไรขั้นต้น

ปี 2558 บริษัทฯ และบริษัทย่อยมีกำไรขั้นต้น 1,402.21 ล้านบาท อัตรากำไรขั้นต้น 13.86%
เพิ่มขึ้น 182.77 ล้านบาท หรือเพิ่มขึ้นร้อยละ 1.27 เมื่อเทียบกับปี 2557 ซึ่งมีกำไรขั้นต้น
1,219.44 ล้านบาท หรืออัตรากำไรขั้นต้น 12.59% ของยอดขาย สาเหตุของกำไรขั้นต้นเพิ่มขึ้น
มาจากธุรกิจพลังงานโรงงานผลิตกระแสไฟฟ้าที่เมือง Jiashan ประเทศสาธารณรัฐประชาชนจีน
ที่ลงทุนปรับปรุงอุปกรณ์

เครื่องจักรฯ โดยใช้เทคโนโลยีทันสมัยมากขึ้น มีผลทำให้นอกจากมียอดขายที่เพิ่มขึ้นแล้ว
ยังมีอัตรากำไรขั้นต้นที่เพิ่มขึ้นด้วย นอกจากนี้ปี 2558
ธุรกิจสิ่งทอมีประสิทธิภาพในการบริหารต้นทุนและค่าใช้จ่าย
ทำให้อัตรากำไรขั้นต้นเพิ่มขึ้นอย่างมีนัยสำคัญ ในส่วนของธุรกิจโรงแรมมีกำไรขั้นต้นเพิ่มขึ้น 111.8
ล้านบาท เนื่องจากมีผลการดำเนินงานเต็มปีในปี 2558 ในขณะที่ปี 2557
เพิ่งมีผลการดำเนินงานเพียงประมาณครึ่งปีเท่านั้น

กำไรจากการดำเนินงานและกระแสเงินสดจากการดำเนินงาน

ตามงบการเงินรวมในปี 2558 บริษัทฯ และบริษัทย่อย
มีกำไรก่อนส่วนแบ่งกำไรจากเงินลงทุนในการร่วมค้าและบริษัทร่วม ค่าใช้จ่ายทางการเงิน
และค่าใช้จ่ายภาษีเงินได้ หรืออีกนัยหนึ่งคือ กำไรจากการดำเนินงาน 1,109.2 ล้านบาท เพิ่มขึ้น
187.28 ล้านบาท หรือสัดส่วนขององค์ประกอบเพิ่มขึ้นร้อยละ 1.31 เมื่อเทียบกับปี 2557
ซึ่งมีกำไรจากการดำเนินงาน 921.91 ล้านบาท สาเหตุหลักมาจากบริษัทฯ และบริษัทย่อย
มีกำไรขั้นต้นเพิ่มขึ้น 182.77 ล้านบาท ตามรายละเอียดที่กล่าวไว้ข้างต้น
เมื่อพิจารณาถึงกระแสเงินสดที่ได้จากกิจกรรมดำเนินงานตามงบกระแสเงินสดของงบการเงินรวม
มีจำนวนเงิน 1,817.96 ล้านบาท ซึ่งมีมากกว่ากำไรจากการดำเนินงาน 708.77 ล้านบาท
เนื่องจากเป็นส่วนที่จะต้องจ่ายชำระเจ้าหนี้เมื่อครบกำหนด เพิ่ม 641.31 ล้านบาท
และชำระหนี้สินหมุนเวียนอื่นอีก 24.7 ล้านบาท เมื่อชำระทั้ง 2 รายการแล้ว
เหลือกระแสเงินสดจากการดำเนินงาน 1,151.95 ล้านบาท เทียบกับกำไรจากการดำเนินงาน
1,109.19 ล้านบาท แสดงถึงจำนวนเงินจากกำไรจากการดำเนินงาน
สามารถรับกลับมาในรูปของกระแสเงินสดได้หมด จึงมีสภาพคล่องดีมาก
ซึ่งเมื่อเทียบอัตรากำไรจากการดำเนินงานของปี 2558 อยู่ที่ 10.14% เพิ่มขึ้น 1.31%
เมื่อเทียบกับปี 2557 ซึ่งอยู่ที่ 8.83% ผลการดำเนินงานตามงบการเงินรวมดีขึ้น

อัตราส่วนกำไรสุทธิต่อรายได้รวม

ตามงบการเงินรวม ปี 2558 กำไรสุทธิสำหรับปีก่อนการคำนวณการแบ่งปันกำไรมี กำไรสุทธิ
1,208.58 ล้านบาท เพิ่มขึ้น 54.64 ล้านบาท เมื่อเทียบกับปี 2557 ซึ่งมีจำนวน 1,153.94
ล้านบาท อัตรากำไรสุทธิทั้งหมดต่อรายได้รวมของปี 2558 เท่ากับ 11.04%
ใกล้เคียงกับอัตราเดียวกันในปี 2557 ซึ่งมีจำนวน 11.06%
เมื่อคำนวณแบ่งปันกำไรเฉพาะสัดส่วนการลงทุนในบริษัทย่อยแล้ว จะเป็นส่วนที่เป็นของ
ผู้ถือหุ้นของบริษัทฯ ปี 2558 จำนวน 917.26 ล้านบาท
หรือคิดเป็นอัตราส่วนกำไรสุทธิเฉพาะส่วนที่เป็นของผู้ถือหุ้นของบริษัทฯ ต่อรายได้รวมเท่ากับ 8.38%
ซึ่งลดลง 85.99 ล้านบาท หรือลดลง 1.23% ของรายได้รวม เมื่อเทียบกับปีที่ผ่านมา
ซึ่งมีกำไรสุทธิเฉพาะส่วนที่เป็นของผู้ถือหุ้นของบริษัทฯ จำนวน 1,003.25 ล้านบาท หรือ 9.6%
ของรายได้รวม อนึ่ง เมื่อพิจารณากำไรสุทธิทั้งหมดก่อนการแบ่งปันส่วนเทียบกับปีที่แล้ว
มีจำนวนเพิ่มขึ้น แต่เมื่อคำนวณแบ่งเป็นเฉพาะส่วนที่เป็นของผู้ถือหุ้นของบริษัทฯ แล้ว เทียบกับปีที่แล้ว
มีจำนวนลดลง แต่ส่วนที่เป็นของผู้มีส่วนได้เสียซึ่งไม่มีอำนาจควบคุมของบริษัทย่อย กลับเพิ่มขึ้น
เนื่องจากบริษัทย่อยที่มีผลกำไรดีขึ้นมาก บริษัทฯ ถือหุ้นประมาณกึ่งหนึ่ง
แต่บริษัทย่อยที่มีผลกำไรเพิ่มไม่มาก บริษัทฯ ถือหุ้นเป็นส่วนใหญ่ เมื่อรวมแล้วตามสัดส่วน
จึงปรากฏผลตามที่กล่าวข้างต้น

อัตราผลตอบแทนต่อส่วนของผู้ถือหุ้น (ROE)

ในปี 2558 ตามงบการเงินรวมของบริษัทฯ และบริษัทย่อย
ซึ่งคำนวณกำไรตามวิธีส่วนได้เสียตามมาตรฐานการบัญชี
ซึ่งมีการรับรู้ส่วนแบ่งกำไรจากเงินลงทุนในการร่วมค้าและเงินลงทุนในบริษัทร่วมด้วย บริษัทฯ
มีกำไรสุทธิส่วนที่เป็นของผู้ถือหุ้นของบริษัทฯ จำนวน 917.26 ล้านบาท คิดเป็นกำไรต่อหุ้น หุ้นละ
3.16 บาท คิดเป็นอัตราผลตอบแทนต่อส่วนของผู้ถือหุ้นเฉลี่ยเท่ากับ 5.06% เมื่อเปรียบเทียบกับปี
2557 มีผลตอบแทนลดลงเล็กน้อย หรือลดลง 0.65% ซึ่งปี 2557
มีอัตราผลตอบแทนต่อส่วนของผู้ถือหุ้นอยู่ที่ 5.71%

ในส่วนของงบการเงินเฉพาะกิจการ ซึ่งคำนวณโดยใช้วิธีราคาทุน มีกำไรสุทธิ 574.22 ล้านบาท
หรือมีกำไรต่อหุ้น หุ้นละ 1.91 บาท ลดลง 631.58 ล้านบาท หรือลดลงหุ้นละ 2.11 บาท
เนื่องจากปี 2557
มีเงินปันผลพิเศษจากการบริหารโครงสร้างทางการเงินของบริษัทในกลุ่มจากต่างประเทศ 2 บริษัท
จ่ายกำไรสะสมรวม 562.64 ล้านบาท มาให้บริษัทฯ ที่ประเทศไทย แต่ในปี 2558
ไม่มีเงินปันผลดังกล่าว ซึ่งกล่าวไว้ในหัวข้อภาพรวมของผลการดำเนินงานข้างต้นแล้ว

อนึ่ง บริษัทฯ มีนโยบายการจ่ายเงินปันผล
โดยขึ้นอยู่กับผลการดำเนินงานของกิจการในอัตราไม่ต่ำกว่า 1 ใน 3
ของกำไรสุทธิประจำปีจากการคำนวณตามวิธีราคาทุนทางบัญชีของงบการเงินเฉพาะกิจการหลังหักขาดทุนสะสม
(ถ้ามี) ทั้งนี้รวมการคำนึงถึงสภาพคล่อง และความจำเป็นในการใช้เงินของบริษัทฯ อย่างไรก็ตาม
บริษัทฯ จะมีการพิจารณาจ่ายเงินปันผลให้กับผู้ถือหุ้นในอัตราที่เหมาะสมอย่างสม่ำเสมอ
ในรอบปีนี้คณะกรรมการบริษัทฯ ได้พิจารณาเมื่อวันที่ 17 มีนาคม 2559
ให้เสนอที่ประชุมผู้ถือหุ้นอนุมัติจ่ายเงินปันผลให้กับผู้ถือหุ้นในอัตรา 1.50 บาทต่อหุ้น หรือเทียบเท่ากับ
78.37% ของกำไรสุทธิตามวิธีราคาทุน

ประวัติการจ่ายเงินปันผลของบริษัทฯ เทียบกับกำไรสุทธิต่อหุ้น ตามวิธีราคาทุน ปรากฏดังนี้

อัตราการจ่ายเงินปันผล กำไรสุทธิต่อหุ้น อัตราการจ่ายเงินปันผล

ปี (ต่อหุ้น) (วิธีราคาทุน) ต่อกำไร (%)

2557 1.75 4.02 43.54

2556 2.00 4.83 41.41

2555 1.50 3.39 44.25

2554 1.50 2.53 59.29

2553 1.75 4.36 40.14

14.3 ฐานะการเงินและความสามารถในการบริหารทรัพย์สิน

โครงสร้างทรัพย์สินของบริษัทฯ และบริษัทย่อย ธุรกิจหลักคือ การลงทุน และผลิตจำหน่ายสินค้า
และการให้บริการประเภทโรงแรม มีสินทรัพย์รวม ณ วันที่ 31 ธันวาคม 2558 ตามงบการเงินรวม
มีจำนวนเงิน 23,626.98 ล้านบาท เพิ่มขึ้น 1,490.11 ล้านบาท หรือร้อยละ 6.73
เมื่อเทียบกับสิ้นปี 2557 ซึ่งมีจำนวน 22,136.87 ล้านบาท
สาเหตุการเปลี่ยนแปลงที่มีสาระสำคัญคือ

14.3.1 ส่วนประกอบของสินทรัพย์

สัดส่วนของสินทรัพย์คำนวณโดยเทียบสัดส่วนกับสินทรัพย์รวมของแต่ละปี โดยณ สิ้นปี 2558
ประกอบด้วยองค์ประกอบที่สำคัญดังนี้ สินทรัพย์หมุนเวียน 29.85% เงินลงทุน 32.69%
อสังหาริมทรัพย์เพื่อการลงทุน 7.95% ที่ดิน อาคาร และอุปกรณ์ 26.16% ค่าความนิยม 2.21%
และสินทรัพย์อื่นๆ รวม 1.14% เมื่อเทียบสัดส่วนขององค์ประกอบที่มีการเปลี่ยนแปลงจากสิ้นปี 2557
ที่มีนัยสำคัญคือ รายการ เงินลงทุนชั่วคราวเพิ่มขึ้น 536.19 ล้านบาท หรือเพิ่มขึ้นสัดส่วนร้อยละ
2.11 เนื่องจากมีการซื้อเงินลงทุนชั่วคราวของบริษัทย่อยในต่างประเทศ
ราคาหลักทรัพย์ลดลงจนถึงจุดที่ควรจะซื้อลงทุน นอกจากนี้ บริษัทฯ มีการลงทุนในธุรกิจใหม่เพิ่มในปี
2558 คือเงินลงทุนประเภทการให้บริการทางการแพทย์และการพยาบาลในบริษัท การแพทย์สุขุมวิท
62 จำกัด ซึ่งทยอยเรียกชำระเงินลงทุนประมาณ 2-3 ปี ซึ่งในปี 2558
มีการชำระเงินลงทุนจำนวน 200.5 ล้านบาท
โครงการนี้ต้องใช้เวลาในการก่อสร้างโรงพยาบาลและจัดหาเครื่องมือ อุปกรณ์ที่เกี่ยวข้องประมาณ
3 ปี ในส่วนของต่างประเทศ บริษัทฯ ได้ชำระเงินเพิ่มทุนตามสัดส่วนใน Jiangsu
Zhonglian–Union Carpet Co., Ltd.
ซึ่งผลิตพรมรถยนต์ตามแผนขยายการลงทุนเพิ่มของบริษัทดังกล่าว เป็นจำนวนเงิน 135.8 ล้านบาท
ในส่วนของรายการที่ดิน อาคาร และอุปกรณ์ ที่สัดส่วนขององค์ประกอบเพิ่มขึ้นร้อยละ 0.34 หรือ
463.86 ล้านบาทนั้น ส่วนใหญ่เป็นการลงทุนซื้อเครื่องจักร อุปกรณ์เพิ่ม
เพื่อขยายกำลังการผลิตสินค้ากระติกน้ำสเตนเลสสุญญากาศของบริษัทย่อยแห่งหนึ่ง

สินทรัพย์อื่นนอกจากที่กล่าวข้างต้น มีการเปลี่ยนแปลงอย่างไม่มีนัยสำคัญ

เมื่อพิจารณาถึงอัตราผลตอบแทนจากสินทรัพย์อยู่ที่ 4.01%
และอัตราผลตอบแทนจากสินทรัพย์ถาวรอยู่ที่ 20.71% ซึ่งลดลงจากปี 2557 ประมาณ 7%
เนื่องจากมีสินทรัพย์ถาวรเพิ่มจากการลงทุนติดตั้งเครื่องจักร อุปกรณ์
เพื่อเตรียมขยายการผลิตของส่วนงานธุรกิจพลาสติก ยาง และโลหะ ซึ่งผลตอบแทนยังได้ไม่เต็มที่
นอกจากนี้สินทรัพย์ถาวรในส่วนของโรงแรมที่เพิ่งซื้อกิจการมาเมื่อกลางปี 2557 มีมูลค่าสูง
ช่วงเริ่มต้นมีค่าใช้จ่ายด้านค่าเสื่อมราคาสูงมาก ผลตอบแทนจึงน้อย
ซึ่งต้องหวังผลตอบแทนในระยะยาว

14.3.2 คุณภาพของสินทรัพย์

ณ วันที่ 31 ธันวาคม 2558 ยอดคงเหลือของลูกหนี้การค้าและลูกหนี้อื่น มีจำนวนเงินรวม 2,065.7
ล้านบาท คิดเป็น 8.74% ของสินทรัพย์รวม เพิ่มขึ้น 204.96 ล้านบาท
เมื่อเทียบกับปีที่แล้วซึ่งมีจำนวน 1,860.73 ล้านบาท ในจำนวนนี้ประกอบด้วย
ลูกหนี้การค้า-กิจการที่เกี่ยวข้องกัน 20.19 ล้านบาท มีลูกหนี้คงค้างชำระมากกว่า 12 เดือน 9.63
ล้านบาท โดยเป็นลูกหนี้บริษัทร่วมรอระหว่างการชำระบัญชีทั้งจำนวน
ซึ่งได้บันทึกค่าเผื่อหนี้สงสัยจะสูญแล้วทั้งจำนวน 9.63 ล้านบาท
ที่เหลือเป็นลูกหนี้การค้า-กิจการที่เกี่ยวข้องกันสุทธิ 10.56 ล้านบาท
นอกจากนี้มีลูกหนี้การค้า-กิจการที่ไม่เกี่ยวข้องกัน 1,786.32 ล้านบาท
ซึ่งมีส่วนประกอบเป็นลูกหนี้คงค้างที่มีอายุหนี้มากกว่า 12 เดือน จำนวน 7.5 ล้านบาท
โดยได้บันทึกค่าเผื่อหนี้สงสัยจะสูญไว้แล้ว 7.43 ล้านบาท
เหลือลูกหนี้การค้า-กิจการที่ไม่เกี่ยวข้องกันสุทธิ 1,778.89 ล้านบาท
รวมข้างต้นทั้งหมดเป็นลูกหนี้การค้า-สุทธิ 1,789.45 ล้านบาท ลูกหนี้การค้าเพิ่มขึ้นจากสิ้นปี 2557
จำนวน 109.04 ล้านบาท สาเหตุหลักมาจากส่วนงานของธุรกิจการค้าที่มียอดขายในเดือนธันวาคม
2558 เพิ่มขึ้นมากกว่าทุกเดือนของปี จึงทำให้ยอดลูกหนี้การค้าคงค้างสิ้นปีสูงขึ้น
แต่เป็นลูกหนี้ที่ยังไม่ถึงกำหนดชำระ เมื่อคำนึงถึงระยะเวลาเก็บหนี้เฉลี่ยอยู่ที่ประมาณ 63 วัน
ซึ่งใกล้เคียงกับเครดิตเทอมที่ให้กับลูกค้า และใกล้เคียงกับปีที่แล้ว ซึ่งอยู่ที่ 62 วัน
จึงจัดว่าอยู่ในช่วงระยะเวลาปกติของการให้สินเชื่อกับลูกค้า

ในส่วนของลูกหนี้อื่น เช่น ภาษีเงินได้นิติบุคคลจ่ายล่วงหน้า (ภาษีถูกหัก ณ ที่จ่าย) รายได้ค้างรับ
ภาษีซื้อรอเรียกคืน (ภาษีมูลค่าเพิ่ม) และอื่นๆ รวม 305.61 ล้านบาท
ในจำนวนนี้มีลูกหนี้อื่น-กิจการที่เกี่ยวข้องกันจำนวน 29.36 ล้านบาท
ซึ่งอยู่ระหว่างรอการชำระบัญชีเป็นลูกหนี้รายเดียวกับลูกหนี้การค้า-กิจการที่เกี่ยวข้องกันข้างต้น
บริษัทฯ ได้บันทึกค่าเผื่อหนี้สงสัยจะสูญเต็มจำนวน 29.36 ล้านบาทแล้ว เหลือเป็นลูกหนี้อื่น-สุทธิ
276.25 ล้านบาท ซึ่งคาดว่าจะหมดไปภายในระยะเวลา 1 ปี

เมื่อพิจารณาประเมินมูลค่าของลูกหนี้ที่คาดว่าจะได้รับชำระเงิน ในส่วนของลูกหนี้ที่ค้างชำระเกิน 1
ปี จำนวนทั้งสิ้น 46.51 ล้านบาท บริษัทฯ ได้บันทึกค่าเผื่อหนี้สงสัยจะสูญไว้แล้วรวม 46.41
ล้านบาท ซึ่งเทียบเป็นสัดส่วน 2.20% ของลูกหนี้ทั้งสิ้น (ลูกหนี้การค้าและลูกหนี้อื่น) บริษัทฯ
และบริษัทย่อยเชื่อว่าค่าเผื่อหนี้สงสัยจะสูญดังกล่าว
มีจำนวนเหมาะสมและเพียงพอในสถานการณ์ปัจจุบัน
จึงจัดว่าจำนวนเงินลูกหนี้สุทธิตามงบการเงินรวมเป็นสินทรัพย์ที่มีคุณภาพ

สินค้าคงเหลือ ณ วันที่ 31 ธันวาคม 2558 บริษัทฯ มียอดสินค้าคงเหลือรวม 1,238.63 ล้านบาท
บริษัทย่อยมีการปรับลดราคาทุนให้เป็นมูลค่าสุทธิที่จะได้รับจำนวน 66.74 ล้านบาท
เหลือมูลค่าสินค้าคงเหลือสุทธิ 1,171.89 ล้านบาท หรือคิดเป็นสัดส่วน 4.96% ของสินทรัพย์รวม
สินค้าคงเหลือสิ้นปี 2558 เพิ่มขึ้น 94.55 ล้านบาท เมื่อเทียบกับสิ้นปี 2557 เนื่องจากสิ้นปี 2558
มีสินค้าสำเร็จรูปเพิ่มขึ้น 28.98 ล้านบาท มีสินค้าระหว่างทางเพิ่มขึ้น 59.14 ล้านบาท
ทั้งนี้เพื่อเตรียมสินค้าไว้ขายต้นปี 2559 ที่มีคำสั่งซื้อรอไว้เรียบร้อยแล้ว
ในส่วนของระบบการควบคุมภายในเกี่ยวกับสินค้าคงเหลือนั้น บริษัทฯ
มีระบบการตรวจนับสินค้าคงเหลืออย่างสม่ำเสมอ
มีการวิเคราะห์อายุของสินค้าคงเหลือเพื่อการบริหารจัดการ
มีการเทียบราคาตลาดของสินค้าคงเหลือกับมูลค่าทางบัญชี
ถ้าราคาตลาดต่ำกว่าราคาทางบัญชีจะบันทึกส่วนต่างไว้ในบัญชีค่าเผื่อการลดลงของสินค้าคงเหลือ
ในรอบนี้มีการปรับลดราคาสินค้าคงเหลือลง 36 ล้านบาท
เพื่อให้มูลค่าตามบัญชีใกล้เคียงกับมูลค่าที่คาดว่าจะขายได้ บริษัทฯ และบริษัทย่อยประเมินว่า
จำนวนมูลค่าค่าเผื่อการลดลงของมูลค่าสินค้าคงเหลือที่ปรากฏตามหมายเหตุประกอบงบการเงินหัวข้อที่
11 มีความเหมาะสมมีจำนวนไม่มากหรือน้อยเกินไป

รายการเงินลงทุนของบริษัทฯ และบริษัทย่อย ณ สิ้นปี 2558 มีเงินลงทุนสุทธิทั้งสิ้น 7,705.83
ล้านบาท หรือคิดเป็นสัดส่วน 32.61% ของสินทรัพย์รวม มีจำนวนเพิ่มขึ้น 352.45 ล้านบาท
ซึ่งได้จากการคำนวณตามวิธีส่วนได้เสียและการเพิ่มเงินลงทุนใหม่ในปี 2558 กล่าวคือ
มีการลงทุนเพิ่มใน 2 บริษัท คือ บริษัท การแพทย์สุขุมวิท 62 จำกัด จำนวน 200.5 ล้านบาท
และชำระเงินเพิ่มทุนตามสัดส่วนในโรงงานพรม Jiangsu Zhonglian-Union Carpet Co.,
Ltd. ในประเทศสาธารณรัฐประชาชนจีน จำนวน 135.8 ล้านบาท ในปี 2558
ตามมาตรฐานการบัญชีใหม่ให้แบ่งเงินลงทุนเพิ่มอีก 1 ประเภท บริษัทฯ จึงมีเงินลงทุนร่วมค้าอีก 1
ประเภท ซึ่งปรับปรุงงบการเงินใหม่ ดังปรากฏตามงบการเงินรวม ณ วันที่ 31 ธันวาคม 2558
มีเงินลงทุนในการร่วมค้าจำนวน 2,826.44 ล้านบาท และเงินลงทุนในบริษัทร่วม 3,139.5
ล้านบาท และเงินลงทุนระยะยาวอื่นสุทธิ 1,739.89 ล้านบาท
เงินลงทุนดังกล่าวเป็นมูลค่าที่คำนวณตามวิธีส่วนได้เสียแล้ว
เมื่อพิจารณาจากงบการเงินเฉพาะของบริษัทฯ
ซึ่งมีการบันทึกจำนวนค่าเผื่อการด้อยค่าของเงินลงทุนแล้ว ณ สิ้นปี 2558
มีจำนวนเงินค่าเผื่อการด้อยค่าของเงินลงทุนในบริษัทร่วมค้าสะสมรวม 581.37 ล้านบาท
และในบริษัทร่วมสะสมรวม 32.67 ล้านบาท
เพื่อสะท้อนให้เงินลงทุนมีมูลค่าใกล้เคียงกับผลตอบแทนที่ อาจได้รับในอนาคต
จำนวนค่าเผื่อการด้อยค่าดังกล่าวเห็นว่ามีความเหมาะสมและเพียงพอ

ในส่วนของเงินลงทุนระยะยาวอื่น ไม่มีการเปลี่ยนแปลงอย่างมีนัยสำคัญ
นอกจากมีการปรับราคาตลาดของหลักทรัพย์เผื่อขายลดลงให้เท่ากับราคาตลาด ณ วันสิ้นงวดปี 2558
จำนวน 147.4 ล้านบาท ทำให้มูลค่าหลักทรัพย์ราคาทุนรวม 656.15 ล้านบาท
เมื่อเทียบราคาตลาดแล้ว มีมูลค่าประมาณ 966 ล้านบาท

รายละเอียดของเงินลงทุนทุกประเภท เช่น ชื่อเงินลงทุน ลักษณะธุรกิจ สัดส่วน ราคาทุน
และมูลค่าตามวิธีส่วนได้เสีย ปรากฏตามหมายเหตุประกอบงบการเงินหัวข้อที่ 14 หัวข้อที่ 15 และ
16

ส่วนประกอบของสินทรัพย์อื่น

(1) ค่าความนิยม มีจำนวน 521.72 ล้านบาท คิดเป็นสัดส่วนร้อยละ 2.21 ของสินทรัพย์

รวม ซึ่งบริษัทย่อยได้มาพร้อมกับการซื้อธุรกิจโรงแรมที่หัวหิน บริษัทฯ
มีการประเมินทบทวนมูลค่าของค่าความนิยมทุกปีว่า มูลค่าดังกล่าวยังมีอยู่อย่างสมเหตุสมผล
ถ้าหากมีข้อบ่งชี้ว่าเกิดการด้อยค่า บริษัทฯ ก็จะบันทึกบัญชีด้อยค่าเพื่อลดมูลค่าลง ปี 2558
มูลค่ายังมีอยู่เท่าเดิม

(2) สินทรัพย์ไม่หมุนเวียนอื่น มีส่วนประกอบตามหมายเหตุประกอบงบการเงินข้อ 19

ส่วนใหญ่คือ สิทธิการเช่าที่ดิน 83.08 ล้านบาท
เป็นสินทรัพย์ของบริษัทย่อยในประเทศสาธารณรัฐประชาชนจีน
สถานที่ประกอบการดำเนินธุรกิจนั้นตั้งบนที่ดิน ซึ่งต้องใช้วิธีเช่าที่ดินจากภาครัฐ
ซึ่งเป็นไปตามกฎหมายปกติของประเทศดังกล่าว

สินทรัพย์อื่นข้างต้นล้วนจำเป็นต่อการประกอบกิจการที่จะก่อให้เกิดรายได้ จึงยังมีคุณภาพเหมาะสมดี

14.4 สภาพคล่องและความเพียงพอของเงินทุนของบริษัท

14.4.1 แหล่งที่มาและใช้ไปของเงินทุน

ณ วันที่ 31 ธันวาคม 2558 บริษัทฯ และบริษัทย่อยมีแหล่งที่มาและใช้ไปของเงินทุน
โดยมีเงินสดได้จากกิจกรรมดำเนินงาน ซึ่งมีส่วนประกอบของการรับชำระหนี้จากลูกหนี้
และจ่ายชำระเงินให้เจ้าหนี้รวมอยู่ด้วย สุทธิได้มา 1,817.96 ล้านบาท
และใช้ไปในการจ่ายดอกเบี้ย 28.28 ล้านบาท จ่ายภาษีเงินได้ 190.5 ล้านบาท
ได้รับคืนเงินภาษีเงินได้ 42.11 ล้านบาท รวมแล้วเป็นเงินสดสุทธิได้จากกิจกรรมดำเนินงาน
1,641.28 ล้านบาท ใช้ไปทั้งสิ้นในกิจกรรมลงทุน 1,209.73 ล้านบาท
และใช้ไปทั้งสิ้นในกิจกรรมจัดหาเงิน 823.36 ล้านบาท
เมื่อรวมส่วนต่างจากการแปลงค่างบการเงินต่างประเทศเพิ่มขึ้น 126.98 ล้านบาทแล้ว ปี 2558
มีกระแสเงินสดลดลงสุทธิ 264.83 ล้านบาท เมื่อรวมกับเงินสดยกมาต้นปี 2,871.09 ล้านบาท
เป็นเงินสดคงเหลือสิ้นปี 2558 เท่ากับ 2,606.27 ล้านบาท

เมื่อพิจารณาถึงแหล่งที่มาของเงินสดจากการดำเนินงาน
ก่อนชำระดอกเบี้ยจ่ายและจ่ายภาษีเงินได้นิติบุคคลแล้ว ได้เงินสดจากการดำเนินงาน 1,817.96
ล้านบาท ในขณะที่มีกำไรจากการดำเนินงาน 1,109.19 ล้านบาท แสดงถึง บริษัทฯ
ได้กำไรดำเนินงานกลับมาในรูปของเงินสดทั้งหมด
แสดงว่ามีสภาพคล่องสูงสามารถใช้จ่ายในกิจกรรมดำเนินงานอย่างเพียงพอ

ในส่วนของการใช้ไปในกิจกรรมลงทุนที่เปลี่ยนแปลงอย่างมีนัยสำคัญ คือ
มีการลงทุนในเงินลงทุนชั่วคราวในเวลาที่ราคาหลักทรัพย์ในตลาดรองลดลงอย่างมีนัยสำคัญของบริษัทย่อยในต่างประเทศประมาณ
576 ล้านบาท จ่ายชำระเงินเพิ่มทุนตามสัดส่วนการลงทุนในบริษัทโรงพรมที่ประเทศจีน ประมาณ
136 ล้านบาท ลงทุนในธุรกิจใหม่ประเภทให้บริการทางการแพทย์และการพยาบาล 200.5 ล้านบาท
นอกจากนี้บริษัทฯ มีแผนขยายกำลังการผลิตผลิตภัณฑ์กระติกน้ำสเตนเลสสุญญากาศ
เนื่องจากมีอุปสงค์เพิ่มขึ้น ปี 2558 บริษัทฯ ได้ลงทุนขยายโรงงาน เครื่องจักร อุปกรณ์
เพื่อการนี้ประมาณ 560 ล้านบาท และบริษัทย่อยที่เป็นโรงไฟฟ้าในประเทศจีน
ได้ปรับปรุงอุปกรณ์การผลิตกระแสไฟฟ้าโดยใช้เทคโนโลยีใหม่ มีการลงทุนเพิ่มในปี 2558 ประมาณ
380 ล้านบาท นอกจากนี้มีการรับเงินปันผลจากเงินลงทุนจำนวน 617 ล้านบาท
จำนวนเงินที่ใช้ลงทุนมีทั้งใช้จากเงินสภาพคล่องส่วนเกินภายในบริษัท
และใช้เงินกู้จากสถาบันการเงินแบบมีกำหนดระยะเวลาการชำระคืน ซึ่งบริษัทฯ
คาดว่าจะสามารถปฏิบัติตามข้อตกลงภายในกำหนดเวลาได้

ในส่วนของกิจกรรมจัดหาเงิน รายการที่มีนัยสำคัญคือ การจ่ายเงินปันผลให้ผู้ถือหุ้น 680.3 ล้านบาท
และบริษัทย่อยได้ชำระคืนเงินกู้ยืมระยะยาวส่วนที่ถึงกำหนดจำนวน 177.2 ล้านบาท
นอกจากนี้มีการรับเงินค่าหุ้นเพิ่มทุนจากผู้ถือหุ้นภายนอกจำนวน 152.4 ล้านบาท
รายการอื่นมีการเปลี่ยนแปลงเล็กน้อยซึ่งไม่มีนัยสำคัญ

สรุปแล้ว บริษัทฯ ยังมีสภาพคล่องสูง มีเงินเพียงพอที่จะใช้ในกิจกรรมดำเนินงาน
และชำระหนี้เงินกู้ตามกำหนดเวลาได้

  ความเหมาะสมของโครงสร้างเงินทุน

ณ วันที่ 31 ธันวาคม 2558 บริษัทฯ มีโครงสร้างเงินทุน จากส่วนของผู้ถือหุ้นรวม 20,287.68
ล้านบาท และจากหนี้สินรวม 3,339.29 ล้านบาท ซึ่งทำให้อัตราส่วนหนี้สินต่อส่วนของผู้ถือหุ้น

เท่ากับ 0.16 ต่อ 1 เท่า ซึ่งใกล้เคียงกับปีที่แล้ว ที่มีอัตราส่วน 0.15 ต่อ 1 เท่า
แสดงถึงสัดส่วนของหนี้สินยังมีน้อยมากเมื่อเทียบกับแหล่งที่มาจากส่วนของผู้ถือหุ้น ทั้งนี้
เจ้าหนี้มีความเสี่ยงต่ำในการให้กู้ยืมเงิน

สรุปได้ว่า โครงสร้างเงินทุนยังสามารถใช้จากแหล่งเงินกู้ในอนาคตได้อีกพอสมควร

ความสามารถในการชำระหนี้ (Debt service coverage ratio)

เมื่อพิจารณาถึงบริษัทฯ และบริษัทย่อย มีส่วนของหนี้ระยะสั้นที่จะต้องชำระภายในระยะเวลา 1 ปี
ประกอบด้วย เงินกู้ยืมระยะสั้น 333.87 ล้านบาท
ส่วนของเงินกู้ยืมระยะยาวที่ถึงกำหนดชำระภายในหนึ่งปี 177.2 ล้านบาท
ส่วนของหนี้สินตามสัญญาเช่าทางการเงินที่ถึงกำหนดชำระภายในหนึ่งปี 54.64 ล้านบาท
เงินรับฝากจากกิจการที่เกี่ยวข้องกัน 34.29 ล้านบาท รายการภาษีเงินได้ค้างจ่าย 66.78
ล้านบาท และหนี้สินหมุนเวียนอื่น 130.55 ล้านบาท รวมแล้ว 797.33 ล้านบาท
เมื่อเทียบกับจำนวนเงินสด และรายการเทียบเท่าเงินสดซึ่งสามารถใช้ได้ทันที มีถึง 2,606.27
ล้านบาทนั้น แสดงถึงบริษัทฯ และบริษัทย่อยมีความสามารถใช้หนี้ที่จะครบกำหนดภายใน 1
ปีได้ทันทีทั้งหมด กล่าวคืออัตราส่วนหนี้ที่จะต้องชำระมีเพียง 30.59% ของเงินสดที่มีอยู่ หรือ 0.31
: 1 เห็นว่า บริษัทฯ
มีความสามารถชำระหนี้ได้สูงโดยไม่กระทบต่อผลการดำเนินงานของบริษัทซึ่งโดยปกติทั่วไป
อัตราส่วนดังกล่าว ส่วนมากอยู่ที่ 1 : 1
นอกจากตัวเลขจากแหล่งเจ้าหนี้ที่ปรากฏตามงบแสดงฐานะการเงินแล้ว บริษัทฯ
ยังมีแหล่งเงินทุนนอกงบดุลอีก
ซึ่งเป็นวงเงินสินเชื่อที่ได้รับจากสถาบันการเงินที่ยังไม่ได้ใช้อีกประมาณ 900 ล้านบาท

ในระหว่างงวด บริษัทฯ ไม่มีการเปลี่ยนแปลงโครงสร้างเงินทุน ไม่มีการเพิ่มทุนหรือลดทุน
และไม่มีการใช้แหล่งเงินทุนจากเจ้าหนี้เพิ่มอย่างมีนัยสำคัญ

องค์ประกอบของส่วนของผู้ถือหุ้น

ตามงบการเงินรวม ณ วันที่ 31 ธันวาคม 2558 ส่วนของผู้ถือหุ้นของบริษัทฯ มีจำนวน 18,489.81
ล้านบาท เพิ่มขึ้น 706.89 ล้านบาท เมื่อเทียบกับสิ้นปี 2557 ซึ่งมีจำนวน 17,782.91 ล้านบาท
สาเหตุของการเปลี่ยนแปลงเกิดจาก

  (1) ส่วนที่เกี่ยวกับผลการดำเนินงาน ปี 2558 บริษัทฯ มีกำไรสุทธิเพิ่มขึ้น 917.26 ล้านบาท

และในระหว่างปีมีการประชุมสามัญผู้ถือหุ้น
ตามมติที่ประชุมสามัญผู้ถือหุ้นให้จัดสรรเงินกำไรเป็นเงินปันผลจ่าย 525 ล้านบาท
จึงทำให้ส่วนของผู้ถือหุ้นเพิ่มขึ้น 917.26 ล้านบาท และลดลง 525 ล้านบาท ตามลำดับ

  (2) ในส่วนที่ไม่เกี่ยวกับผลการดำเนินงาน มีการรับรู้กำไร (ขาดทุน) ในส่วนของผู้ถือหุ้น

รวมเพิ่มขึ้น 314.64 ล้านบาท ซึ่งประกอบด้วย

(2.1) รายการปรับมูลค่าตามมาตรฐานการบัญชี
รายการรับรู้ขาดทุนที่ยังไม่เกิดขึ้นจริงจากการตีราคาตลาดในหลักทรัพย์เผื่อขาย ณ วันสิ้นงวด
เนื่องจากราคาตลาดของหลักทรัพย์ฯ ลดลง ส่วนต่างรับรู้ในส่วนของผู้ถือหุ้น จำนวน 120.99
ล้านบาท

(2.2) เกิดผลต่างจากการแปลงค่างบการเงินต่างประเทศ
ในการจัดทำงบการเงินรวมระหว่างอัตราแลกเปลี่ยนด้านงบแสดงฐานะการเงินและด้านงบกำไรขาดทุนและผลต่างจากงวดที่ผ่านมา
ณ วันสิ้นงวด 31 ธันวาคม 2558 มีผลต่างทำให้ส่วนของผู้ถือหุ้นเพิ่มขึ้น 431.14 ล้านบาท

(2.3) ณ สิ้นปี 2558 เกิดผลต่างขาดทุนจากการคำนวณตามหลักคณิตศาสตร์ประกันภัย
จากผลสะสมของการประมาณการรอบ 3 ปี รวม 13.05 ล้านบาท
ตามมาตรฐานการบัญชีที่เปลี่ยนแปลงเริ่มใช้ปี 2558 ให้บันทึกผลต่างนี้เข้าบัญชีกำไรสะสม
จึงทำให้ส่วนของผู้ถือหุ้นลดลงด้วยจำนวนดังกล่าว

(2.4) ตามมาตรฐานการบัญชี เงินปันผลของบริษัทใหญ่ที่จ่ายให้ผู้รับซึ่งเป็นบริษัทย่อย
ในงบการเงินรวมไม่นับเป็นการจ่ายเงินปันผล ดังนั้นจึงต้องปรับปรุงบวกกลับจำนวน 17.54
ล้านบาท ในส่วนของผู้ถือหุ้น

เมื่อรวมปัจจัยดังกล่าวข้างต้น ทำให้ส่วนของผู้ถือหุ้นปี 2558 เพิ่มขึ้นจากปีที่แล้วจำนวน 706.89
ล้านบาท ดังนั้น ส่วนของผู้ถือหุ้นของบริษัทฯ ณ วันที่ 31 ธันวาคม 2558 จึงมีจำนวนเงิน
18,489.81 ล้านบาท

14.4.2 รายจ่ายลงทุน (Capital expenditure)

ในปี 2558 บริษัทฯ มีรายจ่ายลงทุนที่มีนัยสำคัญคือ

(1) ธุรกิจพลังงาน โรงงานผลิตกระแสไฟฟ้าพลังความร้อนร่วมที่ประเทศสาธารณรัฐประชาชนจีน
    ยังลงทุนต่อเนื่องในการซื้อเครื่องจักร อุปกรณ์ที่เกี่ยวข้องกับ Boiler
    ชุดใหม่ที่ใช้เทคโนโลยีทันสมัยทดแทนเครื่องจักรชุดเดิม
    เพื่อเพิ่มกำลังการผลิตให้มีประสิทธิภาพมากขึ้น
    สามารถลดต้นทุนการผลิตแต่มีกำลังการผลิตมากขึ้น รายจ่ายในปี 2558 ลงทุนจำนวนประมาณ
    378 ล้านบาท

(2) จ่ายลงทุนปรับปรุงอาคารโรงงาน ซื้อเครื่องจักร อุปกรณ์ ในส่วนงานพลาสติก ยาง และโลหะ
    รวมประมาณ 580 ล้านบาท เพื่อลงทุนเพิ่มสำหรับอุปกรณ์เกี่ยวกับแม่พิมพ์
    เพื่อรองรับคำสั่งซื้อสินค้ารุ่นใหม่
    นอกจากนี้ก็เป็นสินทรัพย์ถาวรของโรงงานผลิตกระติกน้ำสเตนเลสสุญญากาศ
    เพื่อขยายกำลังการผลิตสำหรับรองรับคำสั่งซื้อที่มีเพิ่มขึ้น

(3) จ่ายลงทุนปรับปรุงเฟอร์นิเจอร์ และอุปกรณ์บางส่วนของธุรกิจโรงแรมในเบื้องต้นประมาณ 22
ล้านบาท

ที่มาของแหล่งเงินทุนของข้อ (1) และ (3) มาจากเงินทุนหมุนเวียนของแต่ละบริษัท ส่วนข้อ (2)
บางส่วนมาจากเงินกู้สถาบันการเงินและจากเงินทุนหมุนเวียนของบริษัทนั้นๆ อีกส่วนหนึ่ง
โดยในส่วนที่มาจากแหล่งเงินกู้
บริษัทคาดว่าจะสามารถปฏิบัติตามข้อตกลงในสัญญากู้ยืมเงินได้ทุกประการ

14.4.3 ความเพียงพอของสภาพคล่อง

ตามที่ได้กล่าวไว้ในเรื่องความเหมาะสมของโครงสร้างเงินทุน ที่มีอัตราส่วนหนี้สินต่อส่วนของผู้ถือหุ้น
เท่ากับ 0.16 ต่อ 1 เท่า ซึ่งมีที่มาของทุนจากแหล่งเงินกู้ในสัดส่วนที่น้อย จึงมีเงินทุนหมุนเวียนมาก
มีเงินสดได้มาจากกำไรดำเนินงานครบถ้วน บริษัทฯ
มีความสามารถในการชำระหนี้ระยะสั้นได้ทั้งหมดจากกระแสเงินสดที่มีอยู่ จึงมีสภาพคล่องสูง
นอกจากนี้ บริษัทฯ ยังมีวงเงินกู้ยืมที่ยังไม่ได้ใช้เหลืออยู่ประมาณ 900 ล้านบาท
ตามที่กล่าวไว้ข้างต้น ดังนั้น หากมีความจำเป็นต้องจัดหาเงินทุนระยะสั้น บริษัทฯ
สามารถใช้วงเงินที่ยังเหลืออยู่นั้นได้ ซึ่งเป็นประเภทเงินกู้ยืมเมื่อทวงถาม
และประเภทมีกำหนดระยะเวลาไม่เกิน 3 เดือน ตามอัตราดอกเบี้ยเงินกู้ระยะสั้นในตลาดเงิน ณ
ขณะนั้นๆ

บริษัทฯ มีอัตราส่วนสภาพคล่องทางการเงินดังนี้

อัตราส่วนสินทรัพย์หมุนเวียนต่อหนี้สินหมุนเวียน (Current ratio) เท่ากับ 2.55 ต่อ 1 เท่า
และอัตราส่วนสภาพคล่องหมุนเร็ว (Quick ratio) เท่ากับ 2.12 ต่อ 1 เท่า
แสดงถึงความสามารถในการเปลี่ยนสินทรัพย์สภาพคล่องเป็นเงินสด
เพื่อจะสามารถชำระหนี้สินหมุนเวียนได้อย่างครบถ้วน แล้วยังมีสภาพคล่องส่วนเกินเหลืออีก 1.12
เท่า แสดงถึงบริษัทฯ และบริษัทย่อยมีสภาพคล่องทางการเงินอย่างเพียงพอ

เรื่องลูกหนี้การค้าและเจ้าหนี้การค้า บริษัทฯ มีระยะเวลาการเก็บหนี้เฉลี่ยอยู่ที่ 63 วัน
ซึ่งใกล้เคียงกับปีที่แล้วคือ 62 วัน และใกล้เคียงกับระยะเวลาที่บริษัทฯ ให้เครดิตเทอมกับลูกค้า
ส่วนระยะเวลาการชำระหนี้ให้เจ้าหนี้เฉลี่ยอยู่ที่ 36 วัน ซึ่งน้อยกว่าปีที่ผ่านมา (อยู่ที่ 41 วัน)
โดยอยู่ในระยะเวลาที่ได้รับเครดิตจากเจ้าหนี้
ส่วนเรื่องวงจรเงินสดตั้งแต่จ่ายซื้อวัตถุดิบรวมกับเวลาที่ขายสินค้าถึงวันที่ได้รับชำระเงินค่าขายสินค้าเป็นเวลา
38 วัน ซึ่งมากกว่าปีที่แล้ว ซึ่งอยู่ที่ 33 วัน ต่อ 1 รอบ เสมือนหนึ่งบริษัทฯ
และบริษัทย่อยมีวงจรเงินสดประมาณ 9.6 รอบ ใน 1 ปี

อัตราส่วนความสามารถในการชำระดอกเบี้ยอยู่ที่ 64.27 เท่า แสดงถึงบริษัทฯ
และบริษัทย่อยมีกระแสเงินสดหมุนเวียนอย่างเพียงพอในการชำระดอกเบี้ยให้เจ้าหนี้ได้อย่างครบถ้วน

14.4.4 ความสามารถในการจัดหาแหล่งเงินทุนเพิ่มเติม

บริษัทฯ ยังมีแหล่งเงินทุนเพิ่มเติมจากสถาบันการเงิน คือ
วงเงินกู้ระยะสั้นที่ยังไม่ได้ใช้คงเหลืออยู่อีกไม่น้อยกว่า 900 ล้านบาท
ซึ่งเป็นประเภทเงินกู้โดยใช้ตั๋วสัญญาใช้เงินระยะสั้นไม่เกิน 3 เดือน และประเภทเมื่อทวงถาม
หรือถ้ากรณีต้องใช้เงินกู้ประเภทโครงการ บริษัทฯ
คาดว่าสามารถติดต่อกับสถาบันการเงินพิจารณาอนุมัติเงินกู้โครงการนั้น ๆ
โดยเป็นเงินกู้ยืมระยะปานกลาง หรือระยะยาวต่อไปได้

14.4.5 ปัจจัยที่อาจมีผลกระทบต่อ (Credit rating)

บริษัทฯ มีแหล่งที่มาของเงินทุนจากส่วนของผู้ถือหุ้น ประเภทผู้ถือหุ้นสามัญเท่านั้น
ไม่มีการออกตราสารหนี้แต่อย่างใด บริษัทฯ ไม่มีการจัดอันดับ credit rating
โดยบริษัทจัดอันดับความน่าเชื่อถือ เนื่องจากที่ผ่านมาบริษัทฯ ไม่ต้องใช้ข้อมูลนี้
ดังนั้นจึงไม่มีปัจจัยที่อาจมีผลกระทบต่อการจัดอันดับความน่าเชื่อถือแต่อย่างใด

14.4.6 ความสามารถในการชำระหนี้และการปฏิบัติตามเงื่อนไขการกู้ยืม (Covenant)

บริษัทย่อย มีการกู้ยืมเงินจากสถาบันการเงิน เป็นประเภทเงินกู้ยืมระยะยาวจำนวน 360.6
ล้านบาท ซึ่งมีกำหนดระยะเวลาการชำระคืนทุก 6 เดือน หรือ ทุก 1 ปี ตั้งแต่ปี 2555 ถึง ปี
2561 โดยมีส่วนที่ถึงกำหนดชำระภายใน 1 ปี เป็นจำนวนเงิน 177.2 ล้านบาท ทั้งนี้
ภายใต้สัญญาเงินกู้ บริษัทย่อยต้องปฏิบัติตามเงื่อนไขทางการเงินบางประการที่ระบุในสัญญา คือ
การดำรงอัตราส่วนหนี้สินต่อส่วนของผู้ถือหุ้น
ข้อจำกัดในการจำหน่ายจ่ายโอนทรัพย์สินที่มีความสำคัญต่อการดำเนินงานของบริษัทย่อย อนึ่ง
เมื่อบริษัทฯ พิจารณาถึงการปฏิบัติตามเงื่อนไขดังกล่าว เห็นว่า
บริษัทย่อยสามารถปฏิบัติตามเงื่อนไขการกู้ยืมดังกล่าวทุกประการ

ในส่วนของความสามารถในการชำระหนี้ ณ วันที่ 31 ธันวาคม 2558 ตามงบการเงินรวม บริษัทฯ
และบริษัทย่อย มีเงินกู้ยืมระยะยาวทั้งสิ้น 360.6 ล้านบาท
แต่มีเงินสดและรายการเทียบเท่าเงินสดรวม 2,606.27 ล้านบาท เห็นว่า บริษัทฯ
และบริษัทย่อยมีความสามารถในการชำระหนี้ทั้งหมดทันทีอย่างเพียงพอ
รวมทั้งไม่มีปัจจัยที่คาดว่าจะทำให้ไม่สามารถปฏิบัติตามเงื่อนไขการกู้ยืมเงินได้
และไม่มีผลกระทบต่อการจ่ายเงินปันผลแต่อย่างใด

14.5 ภาระผูกพันด้านหนี้สิน (Contractual Obligations) และ
การบริหารจัดการภาระนอกงบดุล (Off - Balance Sheet Arrangements)

หนี้สินของบริษัทฯ และบริษัทย่อย แบ่งเป็นหนี้สินหมุนเวียน ซึ่งมีภาระจะต้องชำระภายใน 1 ปี เช่น
เจ้าหนี้การค้า เป็นต้น และหนี้สินไม่หมุนเวียน ซึ่งมีภาระผูกพันเป็นระยะเวลามากกว่า 1 ปี เช่น
เงินกู้ระยะยาว สัญญาเช่าทางการเงิน สำรองผลประโยชน์ระยะยาวของพนักงาน
ในส่วนของหนี้สินไม่หมุนเวียน ณ 31 ธันวาคม 2558 มีจำนวนเงินรวมทั้งสิ้น 568.7 ล้านบาท
ซึ่งหนี้สินแต่ละประเภท มีระยะเวลาที่จะต้องจ่ายชำระเงินแตกต่างกันตามแต่ละลักษณะ เช่น
เงินกู้ยืมระยะยาว มีภาระผูกพันที่จะต้องชำระตามกำหนดข้อตกลงในสัญญาเงินกู้
ส่วนสัญญาเช่าทางการเงิน มีภาระผูกพันต้องชำระตามจำนวนงวดที่ระบุไว้ในสัญญา
ในส่วนของผลประโยชน์ระยะยาวของพนักงาน
มีภาระผูกพันต้องจ่ายให้พนักงานเมื่อพนักงานลาออกหรือเกษียณ
ตามระเบียบข้อบังคับและตามกฎหมาย เป็นต้น
ในเรื่องของภาระผูกพันที่จะต้องจ่ายให้พนักงานกรณีลาออกก่อนเกษียณ
หรือเงินช่วยเหลือกรณีออกจากงานเมื่อเกษียณโดยเป็นคนละส่วนกับเงินที่ต้องจ่ายตามกฎหมายเมื่อเกษียณอายุนั้น
บริษัทฯ
บริหารจัดการภาระผูกพันส่วนนี้โดยจ่ายเงินสมทบเข้าเงินกองทุนสำรองเลี้ยงชีพทุกงวดที่มีการจ่ายเงินเดือน
ฉะนั้น พนักงานจะได้รับเงินส่วนนี้จากกองทุนสำรองเลี้ยงชีพแทน

รายละเอียดของภาระผูกพันแต่ละประเภทได้เปิดเผยไว้ตามหมายเหตุประกอบงบการเงิน ดังนี้

  ----------------------------- -------------------------------------------
  ประเภทภาระผูกพัน                รายละเอียดตามหมายเหตุประกอบงบการเงิน
                                จำนวนเงินรวมทั้งระยะเวลาการชำระ
                                ปรากฏตามหัวข้อต่าง ๆ

  ภาระผูกพันด้านหนี้สินระยะยาว        หัวข้อ 22 เรื่อง เงินกู้ระยะยาว

                                หัวข้อ 24 เรื่อง สำรองผลประโยชน์ระยะยาวของพนักงาน

  ภาระผูกพันด้านสัญญาเช่าทางการเงิน   หัวข้อ 23 เรื่อง หนี้สินตามสัญญาเช่าทางการเงิน

  ภาระผูกพันด้านสัญญาเช่าดำเนินงาน    หัวข้อ 33.2 เรื่อง
                                ภาระผูกพันเกี่ยวกับสัญญาเช่าดำเนินงาน

  ภาระผูกพันด้านการซื้อ              หัวข้อ 33.4 เรื่อง
                                ภาระผูกพันตามสัญญาการซื้อวัตถุดิบล่วงหน้า

  ภาระผูกพันด้านหนี้สินอื่นๆ            หัวข้อ 33.1 เรื่อง ภาระผูกพันเกี่ยวกับรายจ่ายฝ่ายทุน

                                หัวข้อ 33.3 เรื่อง
                                ภาระผูกพันเกี่ยวกับสัญญาบริการระยะยาว
  ----------------------------- -------------------------------------------

14.6 ปัจจัยหรือเหตุการณ์ที่จะมีผลต่อฐานะการเงินหรือการดำเนินงานในอนาคต (Forward
looking)

การดำเนินงานของบริษัทฯ ประกอบด้วยธุรกิจหลักคือ การลงทุนในธุรกิจต่างๆ
และซื้อขายสินค้าซึ่งเป็นสัดส่วนที่น้อย ดังนั้น
รายการเงินปันผลรับเป็นรายได้หลักที่มาจากธุรกิจที่ไปลงทุน
ซึ่งมีทั้งภายในประเทศและภายนอกประเทศ ปัจจัยหรือเหตุการณ์ที่จะมีผลต่อฐานะการเงิน
หรือการดำเนินงานในอนาคตของบริษัทฯ ได้แก่

(1) ผลตอบแทนจากการลงทุนไม่เป็นไปตามที่คาดการณ์
ซึ่งมีหลายปัจจัยที่ทำให้บริษัทที่ไปลงทุนเหล่านั้น ประสบผลขาดทุน หรือกำไรน้อยกว่าที่คาดการณ์ เช่น

  (1.1) สภาวะเศรษฐกิจโดยรวมยังอยู่ในช่วงถดถอย อุปสงค์น้อยกว่าอุปทานสำหรับ

สภาวะภายในประเทศ อุตสาหกรรมที่ผันแปรตามสภาวะเศรษฐกิจ คือ อุตสาหกรรมผลิตรถยนต์
ถ้ามียอดจำหน่ายลดลงจะมีผลทำให้ อุตสาหกรรมผลิตชิ้นส่วนรถยนต์ของบริษัทย่อย มีคำสั่งซื้อลดลง
ปริมาณการผลิตลดลงและยอดขายลดลง ต้นทุนต่อหน่วยสูงขึ้น กำไรจากการดำเนินงานก็จะลดลงตาม
หรือ ถ้าการขยายตัวของการลงทุนในอุปกรณ์เกี่ยวกับคอมพิวเตอร์ลดลง หรือ หยุดชะงัก
ก็เป็นปัจจัยที่มีผลกระทบต่อการดำเนินงานในส่วนงานธุรกิจการค้าของบริษัทฯ เป็นต้น

  (1.2) ราคาสินค้ายางพารา ตกต่ำ มีผลต่อธุรกิจสวนยาง ทำให้รายได้ลดลง แต่จะเป็น

ผลดีกับบริษัทย่อยซึ่งผลิตสินค้าที่ใช้ยางพาราเป็นวัตถุดิบ
ถ้าหากสามารถดึงลูกค้าที่ใช้ยางสังเคราะห์มาใช้ผลิตภัณฑ์ยางจากธรรมชาติ บริษัทฯ
ก็จะมีลูกค้าเพิ่มขึ้น และผลการดำเนินงานก็จะดีขึ้นตามไปด้วย

(2) ราคาตลาดของหลักทรัพย์ในความต้องการของตลาด ถ้าราคาหลักทรัพย์ในตลาดรองเพิ่มขึ้น
จะทำให้โอนกลับรายการขาดทุนที่ยังไม่เกิดขึ้นจริงจากหลักทรัพย์ในความต้องการของตลาด
เสมือนหนึ่งเป็นการเพิ่มรายได้ในปีถัดไป

(3) ธุรกิจโรงแรม ต้องมีรายจ่ายฝ่ายทุนเพิ่มอีกประมาณ 200 ล้านบาท
    เพื่อปรับปรุงลักษณะกายภาพของห้องพักให้อยู่ในระดับดี รักษาระดับความเป็น 5 ดาว
    เพื่อให้แข่งขันได้ในอุตสาหกรรมระดับเดียวกัน ดังนั้น ในช่วงต้นจะมีค่าเสื่อมราคาสูง
    มีผลให้ผลการดำเนินงานในช่วงต้นมีไม่สูง ต้องใช้ระยะเวลาช่วงหนึ่ง
    จึงจะมีผลตอบแทนในรูปของเงินปันผลได้
    อย่างไรก็ตามผู้บริหารมีการติดตามผลการดำเนินงานอย่างสม่ำเสมอ
    หาทางปรับปรุงเพื่อให้มีรายได้เพิ่มขึ้น

  14.7 ข้อมูลเพิ่มเติมเกี่ยวกับการแปลงค่างบการเงิน

  งบการเงินรวมของบริษัทฯ มีส่วนประกอบของบริษัทย่อยที่อยู่ต่างประเทศ จึงต้องใช้งบ

การเงินสกุลเงินตราต่างประเทศ แปลงค่าเป็นเงินบาท
มารวมประกอบเป็นงบการเงินรวมของบริษัทฯ ที่เป็นสกุลเงินบาท
อัตราแลกเปลี่ยนที่ใช้ในการแปลงค่างบการเงิน 3 ปีย้อนหลัง ปรากฏดังนี้

  ---------- ------------------- ---------- ---------- ------------- ---------- ----------
  สกุลเงิน     อัตราแลกเปลี่ยนที่ใช้ใน                                                  

             งบแสดงฐานะการเงิน                          งบกำไรขาดทุน              

             ปี 2558              ปี 2557     ปี 2556     ปี 2558        ปี 2557     ปี 2556

  RMB        5.53280             5.28530    5.39400    5.444488      5.294563   5.219413

  HKD        4.65105             4.24360    4.22320    4.421359      4.203750   4.099575

  TWD        1.09925             1.03795    1.09395    1.079369      1.058238   1.074288
  ---------- ------------------- ---------- ---------- ------------- ---------- ----------

ทั้งนี้ งบการเงินของบริษัทฯ ผู้สอบบัญชีได้ตรวจสอบแล้วมีการแสดงความเห็นแบบไม่มีเงื่อนไข